### Beslutningstema

Det skal besluttes, om Lokalplan nr. 203-470 og Kommuneplantillæg nr. 170-470 Område til bassiner til kartoffelvaskevand ved [adresse] skal endeligt vedtages.

For Teknik- og Miljøudvalget omfatter det lokalplanen. For Klima-, Vækst- og Udviklingsudvalget omfatter det kommuneplantillægget.

### Historik

Kommunalbestyrelsen har den 28. marts 2025 indstillet Lokalplan nr. 203-470 og Kommuneplantillæg nr. 170-470 til at sendes i 8 ugers offentlig høring.

### Sagsfremstilling

Andels- Kartoffelmelsfabrikken [adresse] (AKD) i Toftlund har brug for ekstra bassiner til opbevaring af kartoffelvaskevand fra deres produktion. De har nu opnået tilladelser til anlæg af bassiner efter gødningsbekendtgørelsen.

Der er udarbejdet lokalplan, kommuneplantillæg og miljøscreening for planområdet. Planerne muliggør etablering af to sammenhængende bassiner til opbevaring af kartoffelvaskevand og kondensat, som pumpes til anlægget fra virksomheden AKD i Toftlund via et eksisterende pumpeanlæg. Lokalplanen tilsiger

* at bassinernes afgrænsende jordvold må være på op til 5 meters højde.
* at der langs lokalplanen østlige afgrænsning skal der etableres en beskyttelsesvold med en højde på 0,5 m som skærmer mod en nærliggende § 3 sø, der er beskyttet i henhold til Naturbeskyttelsesloven.
* at anlægget skal afskærmes visuelt af et omkransende beplantningsbælte mod nord, vest og syd.

Lokalplan 203-470 med tilhørende kommuneplantillæg 170-470 og miljøscreening omfatter et areal på ca. 8,7 ha og udgør en del af matr.nr. 306. Hønning Ejerlav, [adresse]. Planområdet ligger i det åbne land, og er omgivet af marker, der anvendes til landbrugsformål. Umiddelbart øst for lokalplanområdet ligger der en sø med omkransende beplantning. Søen er beskyttet i henhold til naturbeskyttelseslovens § 3.

Planområdet er valgt på baggrund af alternative områder, fordi placeringen er erhvervsmæssig hensigtsmæssig, da kartoffelvaskevandet fra bassinerne kan pumpes ud på de omkringliggende marker, som en del af den landbrugsmæssige drift i området.

Der planlægges på tørveholdig jord, som potentielt kan omdannes til lavbundsarealer. Men da der ikke er fundet andre passende arealer i området, er det vurderet at erhvervsudviklingen har højere prioritet, for at sikre en produktionsvirksomheds udvikling.

Sagen behandles sideløbende i Teknik- og Miljøudvalget i forhold til lokalplanen og i Klima-, Vækst- og Udviklingsudvalget i forhold til kommuneplantillægget.

Høringsfristen for Lokalplan nr. 203-470 og Kommuneplantillæg nr. 170-470 er den 23. maj 2025, hvorfor vedhæftede oversigt over bemærkninger opdateres løbende indtil den 24. maj 2025.

Der er den 14. maj 2025 kommet 3 bemærkninger til planerne, se vedhæftede oversigt. Ingen af bemærkningerne har ført til ændringer i planerne.

### Lovgrundlag

Planloven

Gødningsbekendtgørelsen

### Indstilling Fagchefen for Klima, Plan og Udvikling indstiller,

at Kommuneplantillæg 170-470 godkendes,

at indstillingen videresendes til Økonomiudvalget og Kommunalbestyrelsen.

**Beslutning fra Klima-, Vækst- og Udviklingsudvalget, den 2. juni 2025, pkt. 7:**

Indstillingen anbefales.

at indstillingen vedr. Lokalplan nr. 203-470 godkendes, og

at indstillingen videresendes til Økonomiudvalget og Kommunalbestyrelsen.

**Beslutning fra Teknik- og Miljøudvalget, den 6. juni 2025, pkt. 14:**

Indstillingen anbefales.

**Økonomiudvalgets beslutning den 19. juni 2025, pkt. 20:**

Indstillingen anbefales.

### Beslutning

Indstillingen godkendt.